भाजपा चूंकि राजनीतिक आचरण में नैतिक-अनैतिक के सिद्धांत को मानती ही नहीं है, सो, उसे आज सबसे ज़्यादा खुश होने का हक़ है। तीन साल से राजनीतिक-दरिंदगी के ज़रिए सामा्रज्य-विस्तार करने में लगी भाजपा के जबड़े में जेडीयू खुद ही निवाला बन कर गिर गई। क्षेत्रीय दलों को निगलने की अपनी सिलसिलेवार योजना के तहत जेडीयू का शिकार भाजपा ने काफी आसानी से कर लिया। नीतीश का यह भ्रम जल्दी ही दूर हो जाएगा कि बिहार की बिसात उनके हाथ में है। लोकसभा का अगला चुनाव जिस दिन होगा, बिहार विधानसभा का चुनाव भी अब उसी दिन होगा। और, जब ऐसा होगा तो नीतीश खुद को एकांतवास में पाएंगे। भाजपा और उसके पितृ-संगठन के पैदल-सैनिक तब तक नीतीश की तमाम समर्थक टुकड़ियों को खदेड़ कर तड़ी पार कर चुके होंगे।